李明博

李明博係韓國政治人，企業家。係前南韓首爾市長，大國家黨領袖，第17任大韓民國總統。

李明博被揭喺總統任內涉嫌濫用職權同埋私設秘密基金，2020年佢俾韓國最高法院終審判監17年。

履歷 
李明博1941年喺韓國一個農民家庭出世，屋企好窮，要成日做兼職賺錢。1965年響高麗大學畢業，加入現代集團旗下嘅現代建設工作。李明博36歲就坐上去做總裁，其間佢花咗好多時間同努力，將現代建設搞大，員工人數由1965年嘅27人跳升到1992年嘅16萬人。因為咁有人叫佢就「推土機」，即係暗示佢毅力無邊。1970年代，李明博參與馬來西亞嘅一個大型橋樑項目，同馬來西亞副首相馬哈迪關係密切。

1992年佢離開咗現代集團，走入國會做議員。1998年因為議員經費問題而辭職。

2003年佢當選漢城市長，任內提出要將漢城綠化，其中爭議最大嘅係清溪川整治工程。工程提出嗰陣啲人話李明博白痴，但李明博花咗好多時間進行4000幾次游說，最後喺2003年7月展開，到2005年9月完工。

由於呢個工程，李明博喺2008年成功坐上韓國總統個位。2013年完成總統五年任期。

被判刑
2017年10月16號，韓國檢方啟動調查李明博涉嫌濫用職權。12月27號，針對李明博涉嫌私設秘密基金一案，韓國檢方專項調查組正式啟動調查。

2018年3月22號，由於李明博喺總統任內涉嫌收受賄賂、挪用公款、逃稅漏稅、濫用職權等十幾項罪名，首爾中央區地方法院批准逮捕李明博。4月9號，韓國檢方以受賄、貪污、逃稅、濫用職權等14項罪名向首爾中央地方法院起訴李明博。10月5號，佢被韓國中央地方法院判處15年監禁同罰款130億韓幣。

2019年1月，佢以健康惡化嘅理由請求保釋；3月6號，獲首爾高等法院批准，並限制行動範圍。

2020年2月19號，李明博被二審判處有期徒刑17年，當庭收押，六日後保釋。10月29號，韓國最高法院進行終審宣判，維持二審判決結果，判處李明博17年有期徒刑，李明博未出庭；喺終審判決生效後，李明博結束保釋並入獄服刑。

2022年6月28號，韓國檢方考慮到李明博嘅健康狀況，允許佢暫緩服刑3個月。9月23號，李明博暫緩服刑期限獲准延長三個月。12月27號，韓國政府宣佈特赦李明博。

屋企 
 阿爸：李忠宇
 阿媽：蔡太元
 夫人：金潤玉

佢哋有一仔三女。

Official Website       
 Official website      
 Lee Myung-bak's ——Cyworld Minihomepage
 Collection of links related to Lee Myung-bak

韓國生意人
首爾市長
韓國總統
明博
高麗大學舊生